**Mina Mojtahedi** (født 21. mars 1973) er en finsk rullestolcurlingspiller. Hun representerer klubbene Hyvinkään Curling og M-Curling, og har deltatt i ett VM og to paralympiske leker for Finland.

Bakgrunn
--------

Mojtahedi er født i Iran, og har iransk far og finsk mor. De flyttet til Skottland da hun var 6 år gammel. Hennes handicap skyldes en ryggmargsskade hun fikk da hun var 13 år gammel.

Hun har en bachelorgrad i engelsk filologi fra Universitetet i Helsingfors, og en mastergrad i ernæring. I tillegg har hun en Ph.D i ernæring fra University of Illinois. Hun spilte rullestolbasketball i Finland før hun flyttet til USA, men da hun forstod nivået på rullestolbasketball ved University of Illinois valgte hun å flytte dit, for å satse på denne idretten. Hun flyttet dit i 2003 og spilte for University of Illinois, og på slutten av studiene sine spilte hun også profesjonelt rullestolbasketball i Tyskland, for laget RSV Lahn-Dill, fra 2010 til 2012. Da hun sluttet med rullestolbasketball begynte hun med rullestolcurling. 

Hun har bl.a. jobbet for University of Illinois i en årrekke, men bor i dag i Helsingfors i Finland, og jobber for The Threshold Association, som er en organisasjon som arbeider for funksjonshemmede.

Karriere
--------

Mojtahedi representerte Finland ved de Paralympiske sommerleker 1996 i Atlanta i USA. Hun deltok i T53-klassen på både 100, 200 og 800 meter, men kom sist i sitt semifinaleheat på alle tre distansene, og nådde ikke finalen. Hun deltok også på maraton (T52-53), der hun kom på 12.-plass.

Innen rullestolbasketball ble hun USA-amerikansk mester i 2004, 2006 og 2008, og hun var med og vinne World Masters Cup i 2010. Hun vant det tyske mesterskapet og cupen i 2011. De vant også Champions Cup, som er europamesterskapet for klubblag. 

Hun kom på 2.-plass ved det finske mesterskapet i rullestolcurling i 2013, med laget Hyvinkään Curling, og hun vant Turku Open samme år med laget PT Maajoukkue. 

Ved VM i rullestolcurling 2013 var han reserve. Vesa Hellman var skip i VM, og de endte på 7.-plass i round robin-runden, og gikk dermed ikke videre til sluttspillet. Hun var også reserve i rullestolcurling under Paralympiske vinterleker 2014, der Finland kom på 10.-plass.

Referanser
----------

1. ↑  Curlit.com - *World Curling Championships 2013 Sochi, Russia - Finland* Arkivert 2014-02-22, hos Wayback Machine. besøkt 19. februar 2014.
2. ↑  The Transverse Myelitis Association - *My Road to the Sochi 2014 Paralympics* Arkivert 7. april 2014 hos Wayback Machine. besøkt 4. april 2014.
3. ↑  Mina Mojtahedis LinkedIn-profil, besøkt 4. april 2014.
4. ↑  Basket.fi - *Mina Mojtahedi elää koripallounelmiaan todeksi* Arkivert 7. april 2014 hos Wayback Machine. (Norsk oversetting med Google Translate), besøkt 4. april 2014.

Eksterne lenker
---------------

* Mina Mojtahedi på Twitter Rediger på Wikidata

* Mina Mojtahedi på Facebook Rediger på Wikidata
* (en) Mina Mojtahedi – Paralympic.org Rediger på Wikidata

* (en) Mina Mojtahedi – World Curling Federation Rediger på Wikidata
* Suomen Curlingliitto - Mina Mojtahedi
* IPC - paralympiske resultater Mina Mojtahedi
* Profil hos Sotsji 2014 Arkivert 19. mars 2014 hos Wayback Machine.